En specialitet fra en sjofel by

Der skal ikke herske tvivl om, at toscanerne med rette har ry for at have en grov humor og at bande som ingen andre, men selv i Toscana har Livorno særstatus. Sjofelhederne i Livorno kan kun matches af befolkningens fantastiske vulgære opførsel og påklædning. Som en af mine kollegaer engang sagde: Det er ikke fordomme, hvis det er sandt.

Skulle du af uransagelige årsager en dag befinder dig i Livorno, er den lokale specialitet cacciucco både en omvej og en messe værd. For at gøre det helt kort, så er der tale om det lokale sidestykke til bouillabaisse fra Marseille, som da for resten også nyder et tvivlsomt ry blandt franskmænd. Er der mon en sammenhæng? Jeg kan nu godt lide Marseille. Kraftige supper eller stuvninger med fisk og skaldyr findes i mange versioner rundt om i Middelhavet, og cacciucco er bare én af dem. Som i Marseille hersker der stolthed omkring de faglige traditioner, så restauranter med respekt for sig selv vil kun servere den, hvis du har bestilt god tid i forvejen. Den tager nemlig sin tid at lave fra bunden. Mere ydmyge steder og i andre kystbyer vil du finde den på kortet uden behov for ceremoni, og den er stadig en mindeværdig oplevelse.