Hvad gør du, når du befinder dig i en vildtfremmed by og skal finde et sted at spise? Lad os sige, at der er tale om Firenze, hvor der er et par tusinde mindre og større spisesteder at vælge imellem. På italiensk taler man om l’imbarazzo della scelta, valgets forlegenhed. Vi kender det alle. Aldrig har det været sværere at vælge, fordi der er et så uoverskueligt stort antal muligheder, og det gælder på alle områder, om det så er vinen i supermarkedet, hotellet til weekenden i London eller restauranten, hvor du skal spise din mindeværdige middag på ferien.

Til dette formål findes der utallige hjemmesider, der tilbyder vurderinger af produkterne. De fleste af dem er baseret på, hvad andre mener. De største sider kan tilbyde dig flere hundreder tidligere forbrugeres mening om varen, og da ingen orker at læse gennem alle anmeldelsernes ofte komiske maskinoversættelser, koges det hele smukt ind til en karakter udtrykt ved et tal. Vil du spise på en af de ti bedste restauranter i Firenze? Så går du da bare ind på Tripadvisor, de giver dig svaret! Eller gør de?

Hvor ofte er du ikke uenig i Folketingets beslutninger? Og dog er det udtrykket for flertallets stemmeafgivelse, så det må jo være det bedste, ikke sandt? Nu skal dette ikke udarte sig til overvejelser omkring demokratiets styrker og svagheder, men hvis vi kan være uenige i flertallets visdom i et så lille og kulturelt homogent land som Danmark, hvordan ser det så ud, når meningerne om en restaurant kommer fra gæster med vidt forskellige kulturer og deraf følgende opfattelser af god mad, personalets opførsel og toiletternes stand? Lad mig blot nævne, at en vis restaurant i Venezia (Venedig på fladt dansk) får dumpekarakterer af mange amerikanere, der opfatter det som arrogance og uhøflighed, når den faste menu ikke kan tilpasses deres ønsker. Samme sted oprøres kunder fra andre nationaliteter med et afslappet forhold til punktlighed over, at deres bord ikke længere er der, når de kommer et kvarter for sent. Derfor kommer restauranten flere hundrede pladser nede på Tripadvisors liste over byens bedste. Og dog er den en af mine foretrukne tre spisesteder i Venezia, og der er altid alt optaget om aftenen uger i forvejen.

Kan du ikke anbefale mig en god restaurant?