Blandede bolcher

Forandring fryder, og stort set alle restauranter vil derfor også have en blandet tallerken med lidt af hvert af ovennævnte. Kært barn har mange navne, og denne ret vil derfor figurere med mange forskellige, men som oftest som antipasto misto, antipasto dello chef eller antipasto della casa. Det er tit en stor omgang, som mange ville være tilfredse med som frokost, og derfor tager par ofte sådan en til deling.

Udover klassisk antipasto kommer utallige fantasifulde og eksperimenterede muligheder. Her har kokken virkelig mulighed for at slå sig løs og bruge de gode lokale råvarer på helt nye måder. Antipasto er således ofte den mest nyskabende del af menukortet, som ikke så sjældent koster det samme som en solid hovedret.