I Maremma finder du en traditionel suppe med det ydmyge navn acquacotta, ”kogt vand”, og ganske vist er det da sandt, at kogende vand bruges i de fleste supper, men det siger alligevel noget om den oprindelige ekstreme fattigdom i denne del af Toscana. Her bosatte man sig kun nødtvungent, og den dag i dag er selve navnet Maremma et af de mest brugte bandeord i Toscana ofte kombineret med maiala, ”so”, eller sjældnere cinghiala, ”vildsvineso”. Oprindeligt blev denne suppe lavet på vand, løg, tomat, gammelt brød, samt hvad man havde af andre grøntsager. Nu om dage er grøntsagsbouillon og et æg obligatoriske ingredienser, og derfra sætter kun fantasien grænser for, hvad der ellers kommer i.